<classify> Katibu Mkuu wa Chama cha Kuogelea nchini TSA, Ramadhan Namkoveka aliliambia gazeti hili kuwa kocha huyo atahudhuria kwenye mashindano hayo ambapo wachezaji watakaofanya vizuri watapata fursa ya kusoma kwenye shule hiyo nchini Uingereza.Alisema hatua ya Purchase kuja nchini imetokana na uwezo mkubwa wa waogeleaji wa Tanzania wanaosoma katika shule hiyo kwa ufadhili ambao ni Sonia Tumiotto, Collins Saliboko, Anjani Taylor, Smriti Gokarn na Aliasgar Karimjee ambao pia wamekuja kushiriki mashindano hayo.Ni faraja kubwa sana kupata ujio huu, Purchase ni kocha maarufu na mwenye heshima kubwa Uingereza, amesaidia waogeleaji wengi sana ambao kwa sasa ni nyota katika mchezo huo duniani, alisema.Alisema mbali ya kushuhudia mashindano hayo na kusaka vipaji, kocha huyo ambaye pia ni Mkurugenzi wa Michezo katika shule hiyo ya Mtakatifu Felix atakutana pia na wazazi, makocha, waogeleaji wa klabu ya Dar Swim na kufanya nao mazungumzo.Namkoveka alishukuru kampuni zilizojitokeza kuwadhamini ikiwemo Davis Shirtliff, CRDB, Mediterraneo Hotel Restaurant, Coca-Cola na The Terrace na kuwaomba ushirikiano huo kuendelea kwa maslahi ya mchezo huo.Mashindano hayo yatashirikisha wachezaji 172 kutoka klabu 15 za Tanzania Bara na Zanzibar ambazo zitashindana katika staili za backstroke, freestyle, breaststrokes, Butterfly na Individual Medley IM.  <topic>: MICHEZO 